खुद के बच्चे नहीं इसलिए स्कूल को ही समर्पित कर रहीं अपनी सारी कमाई
शासकीय मिडिल स्कूल सेमरा बी के सामने होटल चलाती हैं दुखीन बाई यादव
भास्कर न्यूज | धमतरी
ये है दुखीन बाई यादव (65)। धमतरी ब्लाक के ग्राम सेमरा बी स्थित शासकीय मिडिल स्कूल के सामने झोपड़ी में छोटा सा होटल चलाती है। दुखीन बाई के कोई बच्चे नहीं हैं, इसलिए स्कूल के बच्चों को ही अपना समझकर अपनी पाई-पाई की कमाई स्कूल की जरूरतों पर खर्च कर रही हैं।
2012 में स्कूल को नगद 20 हजार रुपए दिए और हेड मास्टर दुष्यंत कुमार साहू को जरूरत अनुसार खर्च करने कहा। गांव के कुछ और लोगों से सहयोग लेकर 45 हजार रुपए से शौचालयों में पानी टंकी की व्यवस्था की गई। दुखीन बाई कभी स्कूल नहीं गई। रोज 4 से 5 सौ रुपए का बड़ा, समोसा, चाय बेचती है, जिससे 100 से 150 रुपए तक कमाई हो जाती है।
एक वर्ष बाद दुखीन फिर से 5 हजार रुपए लेकर पहुंच गई, तब स्कूल में शुद्ध पानी के लिए वाटर प्यूरीफायर की जरूरत सामने आई। 5 हजार में इसे खरीदना संभव नहीं था, तब कुछ महीने में 3 हजार रुपए और इकट्ठा किए। इसके बाद 8 हजार रुपए का एक प्यूरीफायर खरीदकर स्कूल को दिया।
स्कूल परिसर में मां सरस्वती की मूर्ति स्थापित करने की योजना बनी, तब दुखीन बाई ने इसके लिए भी 2 हजार रूपए दिए। उम्र अधिक होने के कारण अब दुखीन बाई बीमार रहने लगी है, इसलिए स्कूल के शिक्षक उसे खुद पर भी अपने पैसे खर्च करने के लिए कहते हैं, लेकिन दुखीन कहती है कि जब तक वह जीवित है, स्कूल में किसी भी चीज की कमी नहीं होने देंगी। भास्कर से भी दुखीन ने कहा कि वह स्कूल के लिए लगातार कुछ न कुछ करते रहने के लिए ही सोचती हैं।
पर्व पर कराती हैं चाय नाश्ता: दुखीन बाई यादव ने स्कूल के अलावा नवयुवक मंडली को भी सामग्री खरीदी के लिए 10 हजार रुपए दिए और 25 हजार रुपए की लागत से गांव में राधाकृष्ण मंदिर का निर्माण कराया है। राष्ट्रीय पर्व के अवसर पर वह अपनी होटल से नाश्ता-चाय लेकर खुद स्कूल पहुंच जाती है। स्कूल के बच्चे व ग्रामीण उन्हें आदर से दुखीन दीदी कहकर बुलाते हैं और बच्चे दुखीन दीदी जिंदाबाद के नारे लगाते हैं।
धमतरी। शासकीय मिडिल स्कूल सेमरा बी के सामने होटल चलाती है दुखीन दीदी। इस होटल की कमाई का अिधकांश हिस्सा वे स्कूल के बच्चों की पढ़ाई पर खर्च कर देती हैं।
रक्षाबंधन के दिन स्कूल के पेड़-पौधों को राखी बांधती हैं
गांव के सभी बच्चों को दुखीन दीदी अपना बच्चा मानती हैं। होटल की कमाई से 4-5 हजार रुपए इकट्ठा होते ही वह इसे लेकर स्कूल पहुंच जाती है। रक्षाबंधन के दिन स्कूल के पेड़-पौधों को राखी बांधती हैं। उनकी अधिक उम्र को देखते हुए शिक्षकगण सारी कमाई स्कूल पर ही खर्च करने से मना करते हैं, लेकिन वह मेरे बच्चे हैं कहकर पैसे लेकर बार-बार पहुंच जाती हैं। दुष्यंत कुमार साहू, एचएम मिडिल स्कूल सेमरा बी
मरते तक सहयोग करूंगी
मेरे कोई बच्चे नहीं हैं, इसलिए स्कूल के बच्चों को अपना मानती हूं। स्कूल के बच्चे पानी पीने बाहर जाते थे या मेरी होटल में आते थे, तब मैने उनके लिए स्कूल को वाटर प्यूरीफायर दिया। मरते दम तक स्कूल के लिए सहयोग करूंगी। दुखीन बाई यादव, सेमरा बी
hin_Deva hin_Deva mar_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva